GUNKUL วิ่ง 3% ลุ้นคว้าโรงไฟฟ้าชุมชน 150MW หลัง กกพ.เปิดประมูล 9-23 เม.ย.นี้
GUNKUL วิ่ง 3% ลุ้นคว้าโรงไฟฟ้าชุมชน 150MW หลัง กกพ.เปิดประมูล 9-23 เม.ย.นี้
25 มี.ค. 2564

ผู้สื่อข่าวรายงานว่า วันนี้ (24 มี.ค. 2564) ราคาหุ้น บริษัท กันกุลเอ็นจิเนียริ่ง จำกัด (มหาชน) หรือ GUNKUL ณ เวลา 15.09 น. อยู่ที่ระดับ 3.76 บาท บวก 0.10 บาท หรือ 2.73% โดยสูงสุดที่ระดับ 3.82 บาท ต่ำสุดที่ระดับ 3.60 บาท ด้วยมูลค่าการซื้อขาย 792.92 ล้านบาท

โดยปัจจัยที่คาดว่าส่งผลต่อราคาหุ้นของบริษัทปรับตัวขึ้น เนื่องจากประเด็นข่าว นายเสมอใจ ศุขสุเมฆ ประธานกรรมการกำกับกิจการพลังงาน (กกพ.) เปิดเผยว่า กกพ.ประกาศเชิญชวนรับซื้อไฟฟ้าจากผู้ผลิตไฟฟ้ารายเล็กมาก (VSPP) โครงการโรงไฟฟ้าชุมชนเพื่อเศรษฐกิจฐานราก (โครงการนำร่อง) ปี 2564 ปริมาณการรับซื้อ 150 เมกะวัตต์ แบ่งเป็นเชื้อเพลิงชีวมวล 75 เมกะวัตต์ เสนอขายโครงการละไม่เกิน 6 เมกะวัตต์ และเชื้อเพลิงก๊าซชีวภาพ (พืชพลังงาน ผสมน้ำเสีย/ของเสีย น้อยกว่าหรือเท่ากับ 25%) 75 เมกะวัตต์ เสนอขายโครงการละไม่เกิน 3 เมกะวัตต์
นอกจากนี้ นายสมบูรณ์ เอื้ออัชฌาสัย กรรมการผู้จัดการ GUNKUL เปิดเผยว่า บริษัทตั้งเป้ายื่นเสนอโครงการโรงไฟฟ้าชุมชนจำนวน 3 แห่ง ในพื้นที่ภาคตะวันออกเฉียงเหนือ เป็นเชื้อเพลิงชีวมวลทั้งหมด คาดว่าจะใช้เงินลงทุนประมาณ 60-70 ล้านบาทต่อเมกะวัตต์